
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	10 iunie 2013

	Nr.
	27/313


R A P O R T

asupra propunerii legislative pentru modificarea și completarea Ordonanței de urgență nr.28/2009 privind reglementarea unor măsuri de protecție socială
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 147/2013 din 20 mai 2013, cu dezbaterea pe fond, în procedură obişnuită, a propunerii legislative pentru modificarea și completarea Ordonanței de urgență nr.28/2009 privind reglementarea unor măsuri de protecție socială.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.105/01.03.2013)

· avizul negativ al Consiliului Economic şi Social (nr.575/28.02.2013)

· avizul negativ al Comisiei juridice, de disciplină şi imunităţi (nr.31/646/20.05.2013)

· punctul de vedere negativ al Guvernului (nr.307/18.03.2013).

Propunerea legislativă are ca obiect de reglementare modificarea Ordonanței de urgență nr.28/2009 privind reglementarea unor măsuri de protecție socială, în sensul:
· prelungirii perioadei de acordare a indemnizaţiei de şomaj cu 4 luni, pentru persoanele ale căror raporturi de muncă încetează până la data de 30 iunie 2015;
· prelungirii scutirii de la plata contribuțiilor de asigurări sociale a salariaților care beneficiază de indemnizația de minim 75% din salariul de bază corespunzător locului de muncă ocupat, precum şi a angajatorilor pentru salariații respectivi, până la data de 31 decembrie 2015;
· neimpozitarea indemnizațiilor de care beneficiază salariații, de minimum 75% din salariul de bază corespunzător locului de muncă ocupat, pentru o perioadă de cel mult 90 de zile în fiecare an.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 iunie 2013 a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu – Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 27 deputaţi, din totalul de 28 membri ai comisiei.

Raportul comisiei a fost adoptat cu unanimitate de  voturi.
Propunerea legislativă a fost respinsă de Senat în şedinţa din  14 mai 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· măsurile dispuse prin Ordonanța de urgență nr.28/2009 privind reglementarea unor măsuri de protecție socială au avut un caracter  temporar, respectiv până la data de 31 decembrie 2009.

· prelungirea perioadei de acordare a indemnizației de şomaj cu 4 luni, pentru persoanele ale căror raporturi de muncă încetează până la data de 30 iunie 2015, ar duce la sprijinirea măsurilor pasive ce ar afecta în mod negativ gradul de activizare a şomerilor în ceea ce priveşte decizia căutării şi ocupării unui loc de muncă.

· prelungirea perioadei de acordare a indemnizației de şomaj cu 4 luni până la data de 31 iunie 2015, pentru persoanele care vor fi îndreptățite să primească acest drept, concomitent cu aplicarea facilității referitoare la “şomajul tehnic” ar conduce la mărirea presiunii asupra bugetului asigurărilor pentru şomaj, făcând previzibilă apariția unor dificultăți majore în ceea ce priveşte asigurarea resurselor pentru finanțarea drepturilor acordate persoanelor ce se confruntă cu riscul de şomaj.
· prin OUG nr.36/2013 au fost stabilite măsurile de protecţie socială, aplicabile în perioada 2013-2018, de care vor beneficia persoanele disponibilizate prin concedieri colective efectuate în baza unui plan de disponibilizare, din cadrul unor societăţi naţionale, regii autonome, companii naţionale şi societăţi comerciale cu capital majoritar de stat, institute naţionale de cercetare-dezvoltare, precum şi din cadrul societăţilor comerciale şi regiilor autonome subordonate autorităţilor administraţiei publice locale, în baza planurilor de disponibilizare.

PREŞEDINTE,



SECRETAR,

Florin Iordache



Mihăiţă Găină

Întocmit,

Expert parlamentar Adriana Breazu

